《牡丹花下集同袁箨庵唐祖命方尔止张瑶星余澹心黄俞邰诸君子长句一首》
清代·钱陆灿

前岁花时渡江去，去岁吴门三月暮。三度花开一度看，今看恰在金陵住。

金陵旧是帝王都，岁岁花开如画图。此花又殿春风后，朱衣王谢相传呼。

一筵醵费中人产，一花千人万人眼。金盘彩篮共贻赠，招邀名士分折柬。

永和兰亭金谷园，月落檀板催金尊。百尺乌丝长到地，清辞艳句争飞翻。

得所秾花易消歇，子规啼血栖宫阙。无复天彭百驮花，王孙五胜埋香国。

花残人散可怜春，十处园林九处尘。欲往城南访耆旧，酒徒零落空芳辰。

太史园中花百种，红欹绿捧花头重。花神有意洗妆迟，要勒词头固君宠。

诸公同日看花来，邓生酒瓮还重开。廿年无此好事者，无诗不醉那能回。

酒醉诗成花欲语，明岁花开待予汝。春雨春风作主人，鸾飘凤泊同羁旅。

作者简介：（1612—1698）江南常熟人，字尔韬，号湘灵，又号圆沙。钱谦益族子。顺治十四年举人。以奏销案黜革。好藏书，教授常州、扬州、金陵间，从游甚众，以一穷老书生为东南文坛领袖。晚年居溪山北麓，老屋三间，临街诵读，声如金石。有《调运斋诗文随刻》。又从钱谦益《列朝诗集》辑出《小传》别行，并有所是正。